Il-presidenza tal-Kunsill laħqet qbil mal-Parlament Ewropew dwar regolament ta' infurzar rivedut. L-għan ta' dan ir-regolament huwa li jipproteġi aħjar l-interessi u d-drittijiet kummerċjali tal-UE fil-kuntest tal-imblukkar attwali tas-sistema tal-Organizzazzjoni Dinjija tal-Kummerċ (WTO) għas-soluzzjoni ta' tilwim. Ir-regolament jiżgura wkoll li l-UE tista' tinforza d-drittijiet kummerċjali tagħha jekk wieħed mis-sħab tagħha jimblokka l-mekkaniżmu normali għas-soluzzjoni ta' tilwim skont trattati bilaterali. L-istati membri għad iridu japprovaw il-qbil b'maġġoranza kwalifikata. Ir-regolament ta' infurzar rivedut tal-UE jemenda dak eżistenti, li ilu fis-seħħ mill-2014 u jipprovdi qafas leġiżlattiv komuni għall-infurzar tad-drittijiet tal-UE skont ftehimiet kummerċjali internazzjonali. Bis-saħħa ta' dawn ir-regoli, il-Kummissjoni tista' timponi kontromiżuri fi tmiem proċeduri ta' soluzzjoni ta' tilwim, ladarba tingħata l-awtorizzazzjoni mid-WTO. Minħabba l-paraliżi attwali tal-Korp tal-Appell tad-WTO, kien jeħtieġ li r-regoli eżistenti jiġu aġġornati biex jippermettu lill-Kummissjoni tieħu azzjoni f'sitwazzjonijiet fejn proċeduri ta' soluzzjoni ta' tilwim ikunu mblukkati. L-enfasi ewlenija tal-emenda proposta kienet biex tittratta sitwazzjonijiet fejn, l-UE jirnexxilha tikseb sentenza favorevoli minn bord tas-soluzzjoni tat-tilwim tad-WTO, iżda mbagħad il-proċess jiġi mblukkat minħabba li l-parti l-oħra tappella rapport ta' bord tad-WTO "fil-baħħ" u ma taqbilx ma' arbitraġġ ta' appell interim skont l-Artikolu 25 tal-Qbil dwar is-Soluzzjoni tat-Tilwim tad-WTO. "Huwa importanti li l-UE tkun kapaċi tipproteġi l-interessi u d-drittijiet fil-qasam tal-kummerċ matul il-kriżi fl-Organizzazzjoni Dinjija tal-Kummerċ. L-emenda tar-regolament ta' infurzar ittejjeb dik il-kapaċità b'mod partikolari f'każijiet fejn id-WTO ma tkunx tista' tagħti deċiżjonijiet vinkolanti dwar is-soluzzjoni ta' tilwim dwar l-appelli. Peter Altmaier, Ministru Federali għall-Affarijiet Ekonomiċi u l-Enerġija tal-Ġermanja u President tal-Kunsill "Kummerċ" Il-Kummissjoni ser ikollha wkoll id-dritt li tieħu kontromiżuri meta sieħeb kummerċjali skont ftehim kummerċjali bilaterali jew reġjonali jimponi miżuri kummerċjali illegali u sussegwentement jimblokka l-proċess ta' soluzzjoni ta' tilwim skont dak il-ftehim. Barra minn hekk, il-qbil bejn il-Parlament Ewropew u l-Kunsill jestendi l-kamp ta' applikazzjoni ta' kontromiżuri possibbli – attwalment previsti fl-oqsma tad-dazji doganali, ir-restrizzjonijiet kwantitattivi fuq l-importazzjonijiet jew l-esportazzjonijiet ta' oġġetti, u l-miżuri fil-qasam tal-akkwist pubbliku – għas-servizzi u l-oqsma armonizzati tad-drittijiet tal-proprjetà intellettwali. Din l-estensjoni hija akkumpanjata mis-salvagwardji meħtieġa biex jiġi żgurat li jintużaw l-aktar kontromiżuri effiċjenti u proporzjonati u li l-awtoritajiet nazzjonali u l-partijiet ikkonċernati jkunu involuti fil-proċess ta' konsultazzjoni. Il-passi li jmiss Il-presidenza Ġermaniża nnegozjat dan il-ftehim politiku mal-Parlament Ewropew f'isem il-Kunsill. Issa l-istati membri ser ikollhom jikkonfermaw l-appoġġ tagħhom b'maġġoranza kwalifikata. Proposta tal-Kummissjoni li temenda r-regolament ta' infurzar tal-UE, 12 ta' Diċembru 2019